7 Mo therong ya kwa thabeng, Jesu o ne a re: “Ipeleng lo bo lo tlolake ka boipelo, e re ka maduo a lona a le magolo kwa magodimong; gonne ba ne ba bogisa baporofeti pele ga lona ka tsela eo.” (Math. 5:12) Ba ba nang le tsholofelo ya go tshelela ruri mo lefatsheng la Paradaise le bone ba na le lebaka la go ‘ipela le go tlolaka ka boipelo.’ (Pes. 37:11; Luke 18:30) Go sa kgathalesege gore a re na le tsholofelo ya go tshela kwa legodimong kgotsa mo lefatsheng, tsholofelo ya rona e ka nna “tshetledi ya moya, e e tlhomamisegang e bile e nitame.” (Baheb. 6:17-20) Fela jaaka tshetledi e thusa sekepe gore se se ka sa tsewa ke difefo, tsholofelo e re nang le yone ya gore Modimo o tla re duela, e ka re thusa gore re nne re tsepame mo maikutlong le gore kamano ya rona le Modimo e nne e nonofile. E ka re thusa gore re nne le nonofo ya go itshokela mathata.